કચરાના આ ડમ્પરની સમસ્યા વિશે જણાવતાં ત્યાંના એક દુકાનદારે કહ્યું હતું કે ‘શાકભાજીની માર્કે‍ટ હોવાથી રોજેરોજ બહુ મોટા પ્રમાણમાં કચરો થાય એ સ્વાભાવિક છે અને સુધરાઈની ગાડી એ કચરો એ ઉપાડી જાય એ પણ સારી વાત છે, પણ સમસ્યા એ છે કે કચરો ઉપાડી લીધા પછી પણ કલાકો સુધી એ ડમ્પર ત્યાં જ પાર્ક કરેલું હોય છે જેને કારણે અમારે તો દુર્ગંધ સહન કરવી જ પડે છે, પણ કચરાની ગાડી સામે ઊભી હોવાથી એ પિરિયડ દરમ્યાન ભાગ્યે જ કોઈ ગ્રાહક દુકાનમાં આવે છે અને આવે તો પણ ઘણી વાર ખરીદી કર્યા વગર જ ચાલતો થઈ જાય છે. પહેલાં કચરો ઉપાડવાનું કામ સુધરાઈએ કૉન્ટ્રૅક્ટરને આપ્યું હતું. તે કૉન્ટ્રૅક્ટરની ગાડીઓ દિવસ દરમ્યાન ગિરદી રહેવાથી આ રોડ પર ન આવતાં રાતે દુકાનો બંધ થઈ જાય પછી આવતી અને કચરો ઉપાડીને જતી રહેતી. આથી દિવસ દરમ્યાન કોઈ પ્રૉબ્લેમ નહોતો આવતો. હવે સુધરાઈ એ કામ જાતે કરે છે. એના કર્મચારીઓ કચરો તો ઉપાડી લે છે, પણ પછી ચા પીવા જતા રહે અથવા વાતો કરતા બેસી રહે. જો પૂછીએ તો કહે કે મુકાદમ બહાર ગયો છે, થોડી વાર બાદ આવશે. આમ કોઈ ને કોઈ બહાને તેઓ ત્યાં જ ધામા નાખે છે અને કલાકો સુધી બેસી રહે છે. કચરો ઉપાડવાનું કામ તો પંદરથી વીસ મિનટિમાં પતી જાય છે, પણ તેઓ ઘણી વાર તો કલાક-દોઢ કલાક સુધી ત્યાંથી હટતા નથી.’